ครม.ขยายเวลา จ่ายเงินคนจน
รัฐบาลขยายเวลาจ่ายเงินให้กับผู้มีรายได้น้อย เนื่องจากยังต้องตรวจสอบผู้ลงทะเบียนอีก 1 ล้านราย
29 ต.ค. 2565

รัฐบาลขยายเวลาจ่ายเงินให้กับผู้มีรายได้น้อย เนื่องจากยังต้องตรวจสอบผู้ลงทะเบียนอีก 1 ล้านราย
การประชุมคณะรัฐมนตรี (ครม.) เมื่อวันที่ 27 ธ.ค. 2559 เห็นชอบขยายเวลาจ่าย 1,500-3,000 บาท ผู้มีรายได้น้อย ที่ได้ลงทะเบียนไว้จากเดิมในวันที่ 30 ธ.ค. 2559 เป็นวันที่ 31 ม.ค. 2560 เพื่อให้การจ่ายเงินผู้มีรายได้น้อยกับผู้ที่มีสิทธิครบทุกราย
ทั้งนี้ มีผู้ลงทะเบียน 8.3 ล้านราย มีการตรวจสอบสิทธิแล้ว 7 ล้านราย โดยธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารกรุงไทย จ่ายเงินแล้ว 6.1 ล้านราย วงเงิน 1.41 หมื่นล้านบาท หรือ 87.5% ของผู้ลงทะเบียนทั้งหมด
อย่างไรก็ตาม ยังมีอีก 1 ล้านราย มีปัญหา 2 ส่วน คือ ผู้มีรายได้น้อยมีคุณสมบัติถูกต้อง แต่ยังไม่ได้โอนเงิน เพราะยังไม่ได้เปิดบัญชีกับธนาคารที่ลงทะเบียน จำนวน 8.74 แสนราย และผู้มีรายได้น้อยที่อยู่ระหว่างตรวจสอบคุณสมบัติ รวมถึงยังมีผู้ที่ข้อมูลไม่สมบูรณ์อีกจำนวน 1 ล้านราย
น.ส.จิราพร นุกิจรังสรรค์ รอง ผู้อำนวยการธนาคารออมสิน กล่าวว่า ธนาคารจ่ายเงินให้ผู้มีรายได้น้อยไปแล้ว 1.9 ล้านราย เป็นเงิน 4,300 ล้านบาท ยังเหลืออีก 2.5-2.8 แสนราย ที่ยังไม่ได้โอนเงินให้ เนื่องจากระบุว่าเป็นเกษตรกร แต่ยังไม่มีใบรับรอง ซึ่งอยู่ระหว่างการดำเนินการตรวจสอบอยู่เพื่อที่จะโอนเงินให้ได้ตามกำหนด
ภาพประกอบข่าว